Vakbond besorg oor onderwysers wat aangerand wordArgieffoto Die onderwysersvakbond Sadtu het gesê daar is ŉ toename in die getal onderwysers wat by skole in die Oos-Kaap deur skoliere aangerand word. Chris Mdingi, provinsiale sekretaris van die vakbond, het gesê in die jongste voorval is die skoolhoof van ŉ hoërskool in Mt Frere ŉ week gelede aangeval. Hy het ŉ groot wond bo sy linkeroog. “Daar is geen dissipline nie en geen tugstappe word gedoen teen leerders wat onderwysers aanrand en hul regte skend nie,” het hy gesê. Die vakbond beskou dit in ŉ “baie ernstige” lig, veral omdat dit nou die tyd is wat leerders vir hul eksamen voorberei. “Hierdie swak dissipline kan nie geduld word nie. Ons versoek die departement van onderwys om op te tree en seker te maak dat die situasie by skole gemonitor word in die strewe na gehalte onderwys.” Hy doen ŉ beroep op die departement en betrokke belanghebbendes om “dringend in te gryp”. “As ŉ onderwyser aangerand word, word dit beskou as ŉ oorlogverklaring teen die vakbond. Ons sal dit glad nie duld nie.” Malibongwe Mtima, provinsiale woordvoerder vir die departement, het gesê hulle is besig om die situasie op te los. Die skoolbeheerliggaam versoek dat die betrokke leerders geskors moet word.